Ettepanekute ja kaebuste esitamise ning menetlemise kord Tallinna Lastekodus
Ettepanekutega ja kaebustega tegelemise eesmärk on tagasiside kogumine, asutuse teenuste kvaliteedi parandamine ning klientide, nende lähedaste ja seaduslike esindajate ning koostööpartnerite ja külastajate rahulolu tagamine.
Ettepanekute ja kaebuste esitamise õigus on kõigil asutuse klientidel, nende seaduslikel esindajatel, lähedastel, koostööpartneritel ja külastajatel. Ettepanekuid ja kaebusi saab esitada suuliselt või kirjalikult.
Suulised ettepanekud ja kaebused esitatakse otse teenuse osutajale või üksuse juhile. Suulise ettepaneku või kaebuse esitamise eelduseks on, et probleem saab kohese lahenduse ega vaja edasist käsitlemist. Suulisi ettepanekuid ja kaebusi rahuldatakse nädala jooksul. Nõutud aja jooksul lahendamata jäänud ettepanekud ja kaebused registreeritakse kirjalikult ja esitatakse asutuse juhile. Suulised ettepanekud ja kaebused, mille lahendamine väljub üksuse pädevusest, vormistatakse kaebuse esitaja või vahendaja (üksuse juht) poolt kirjalikult ühe tööpäeva jooksul ja esitatakse esimesel võimalusel asutuse juhile.
Kõigile kirjalikele ettepanekutele ja kaebustele vastatakse mõistliku aja jooksul, kuid mitte hiljem kui 30 päeva möödudes ettepaneku või kaebuse esitamisest. Kirjalikke ettepanekuid ja kaebusi menetleb asutuse juhataja või juhataja poolt määratud isik, kaasates asjasse puutuvaid isikuid. Kõik ettepanekud ja kaebused ning info nende menetlemise ja lahenduste kohta kogutakse ettepanekute ja kaebuste kausta, mille säilitamise korraldab asutuse juhataja andmekaitse seadusele vastavalt.
Anonüümseid ettepanekuid ja kaebusi ei registreerita ega menetleta üldises korras. Kui ettepanek või kaebus on arusaadav ja põhjendatud, siis antakse see tutvumiseks ja arvestamiseks asjasse puutuvale töötajale/töötajatele.